Monitorizare Paginademedia. "În ultimii trei ani, Primăria Capitalei a alocat bugete record", "București, Capitala României Renaște, este angajamentul Primăriei Capitalei, care a consolidat în trei ani..." "Sănătatea bucureștenilor este prioritatea Primăriei Capitalei".

Publicitate

Trei campanii, toate cu Primăria Capitalei în prima frază, au fost difuzate de posturile TV de peste 5.000 de ori. Peste 5.000 de reclame, mai exact 5.150, plătite de Primăria Capitalei, condusă de Gabriela Firea, pe posturile TV în doar câteva luni.

Una dintre campanii - București Trainic - a promovat pe posturi cu acoperire naționale un aspect 100% local: consolidarea blocurilor din București.

Paginademedia.ro vă prezintă cum s-au împărțit campaniile și câte spoturi a difuzat fiecare televiziune.

Campaniile Primăriei Capitalei au fost pe toate posturile de știri, plus principalele canale generaliste: Pro TV, Antena 1 și Kanal D.

După numărul total, cele mai multe spoturi au fost difuzate de Antena 3: peste o mie, pentru toate cele trei campanii. Urmează Realitatea TV și România TV.

Dintre marile generaliste, Antena 1 și Kanal D au dat fiecare aproape 500 de spoturi. Pro TV a difuzat aproape 100, însă este postul cu cele mai mari tarife de publicitate.

Înainte de situația pe fiecare campanie în parte, totalul difuzărilor.

Numărul de reclame difuzate de posturile TV pentru Primăria Capitalei *:

Post Nr. difuzari Antena 3 1015 Realitatea TV 904 Romania TV 874 B1 TV 782 Digi 24 545 Antena 1 475 Kanal D 459 ProTV 94

Cifra acoperă trei dintre campaniile plătite de Primăria Capitalei: Programul Smile, București Trainic (anveloparea blocurilor) și Realizările DGASMB.

Posturile și Primăria Capitalei, campanie cu campanie

1. Spitalul Gomoiu, în deschiderea spotului cu 1.600 de difuzări. Ce posturi l-au dat

„Sănătatea bucureștenilor este prioritatea Primăriei Capitalei". Spotul care se deschide cu imaginea Spitalului Gomoiu continuă: "În ultimii trei ani, au fost alocate bugete record pentru modernizarea și dotarea celor 19 spitale administrate de Primăria Capitalei."

Libertatea a scris azi că, în cazul spitalului care apare în campanie, Corpul de Control al Guvernului Tudose a descoperit zeci de supraevaluări. Într-un exemplu, materialul arată că opt vase de toaletă au fost plătite cu 2.858 de lei bucata, în timp ce ar fi costat, de fapt, 272 de lei. Sunt cazuri cu adaosuri comerciale de 2.500%.

Reclama a rulat pe posturile TV începând cu 15 august. Pe ce posturi?

Potrivit datelor Paginademedia.ro, Digi 24 a avut cele mai multe dintre reclamele difuzate: 330 de spoturi. A fost urmat de Antena 3 (cu peste 300).

Primăria a plătit publicitate pentru campanie și pe posturile generaliste. A luat cele mai multe reclame la Kanal D (130). La Antena 1 a difuzat 100. Pro TV, cea mai scumpă dintre stații a difuzat 50 de reclame pentru această campanie a Primăriei Capitalei.

Campania face parte dintr-o serie de comunicări ale proiectelor ASSMB (o altă serie a început în octombrie. Detalii, mai jos). În cazul de față, programele "Smile" și "Smile Mobile" (vochere pentru copii).

Numărul de spoturi difuzate de posturile TV în campania Smile

Post TV Nr. difuzari Digi 24 328 Antena 3 307 Realitatea TV 274 Romania TV 205 B1TV 183 Kanal D 128 Antena 1 99 Pro TV 52 Total 1576

Paginademedia.ro a trimis o serie de întrebări către Administratia Spitalelor si Serviciilor Medicale Bucuresti. Ce a răspuns, la începutul lunii octombrie?

Sunt nouă proiecte ale Primăriei cu ASSMB. Smile și Smile Mobile (vouchere pentru copii) sunt doar două dintre ele. Alte proiecte sunt promovate în campania de toamnă

Bugetul pentru toate campaniile ASSMB (pentru anii 2019-2021) este de 4,8 milioane de euro, fără TVA. (ASSMB nu a detaliat împărțirea pe campanii).

Spoturile se dau pe minim 7 posturi TV, 8 posturi radio și 11 site-uri.

Posturi TV : ProTV, Antena 1, Antena 3, Kanal D, Romania TV, B1 TV, Realitatea TV, Digi 24.

Radio : Radio Romania Actualitati, Digi FM, Kiss FM, Magic FM, Europa FM, Smart Radio, Radio Guerrilla, Radio ZU.

Online : Adevărul.ro, Digi24.ro, A1.ro, Antena3.ro, Stiripesurse.ro, psnews.ro, cancan.ro, prosport.ro, ciao.ro, dcnews.ro și digisport.ro

ASSMB: "Campaniile de promovare personalizate au ca scop atingerea obiectivelor proiectelor aprobate de catre Consiliul General al Municipiului Bucuresti, prin informarea cat mai eficienta a potentialilor beneficiari asupra activitatii derulate de Primaria Capitalei, prin A.S.S.M.B, in domeniul sanatatii."

2. București trainic - Consolidarea blocurilor din București, pe posturi naționale. 2500 de reclame

O campanie în care Primăria Capitalei se laudă cu consolidarea blocurilor din București (o problemă locală) a rulat, în vară, pe toate posturile de știri.

"București, capitala României, renaște. Este angajamentul Primăriei Capitalei care a consolidat în ultimii doi ani de 10 ori mai multe clădiri decât în ultimii 30 de ani", începe spotul.

Au dat reclamele campaniei și două generaliste: Antena 1 și Kanal D. Pro TV nu a fost prins în mediaplanul campaniei.

Cine a dat cele mai multe reclame: spoturile s-au împărțit aproape la fel între Antena 3, B1 TV și România TV (în jur de 500 de reclame).

Campania București Trainic, pe TV:

Post TV Nr. difuzari Antena 3 522 B1TV 500 Romania TV 496 Realitatea TV 389 Antena 1 316 Kanal D 275 TOTAL 2498

De ce era nevoie de campanie?

"Campania la care se face referire este, în primul rând, una de CONȘTIENTIZARE a opiniei publice", a răspuns Primăria Capitalei pentru Paginademedia.ro, la începutul lunii octombrie.

"Campania de informare BUCUREȘTI TRAINIC include mai multe actiuni menite să accelereze procesul de consolidare si urmărește conștientizarea și informarea cetățenilor cu privire la necesitatea consolidării."

Care a fost bugetul?

"Potrivit contractului, bugetul alocat acestei campanii a fost de 3,2 milioane de lei. Suma respectivă acoperă costul creației și producției unui spot de 40 de secunde, difuzarea de peste 2.300 de ori a spot-ului pe TV și 50 de milioane de afișări a spot-ului în mediul online", a fost răspunsul Primăriei.

Au fost alese 6 posturi TV, generaliste și de știri, în baza datelor de audiență. De asemenea, s-a stabilit difuzarea spot-ului pe 11 site-uri cu audiență mare în categoria de consum potrivită pentru mesajul transmis.

Posturile TV: Antena 1, Kanal D, Realitatea TV, Antena 3, B1 TV, România TV.

De asemenea, site-urile sunt: Adevărul.ro, Digi24.ro, A1.ro, Antena3.ro, Stiripesurse.ro, psnews.ro, cancan.ro, prosport.ro, ciao.ro, dcnews.ro și digisport.ro.

O campanie asemănătoare s-a derulat și în 2018.

3. Din nou despre sănătatea Capitalei. Peste 1.000 de spoturi în trei săptămâni

La începutul lunii octombrie, posturile TV au început să difuzeze o nouă reclamă cu Primăria Capitalei și Administrația Spitalelor în prim plan: „În ultimii trei ani, Primăria Capitalei a alocat bugete record pentru protejarea sănătății bucureștenilor și susținerea dreptului la o viață demnă prin programe în premieră națională”, începe spotul.

Continuă cu enumerarea proiectelor: "O șansă pentru cuplurile infertile", "Programul de testare genetică pentru cancerul de sân", "Programul de susținere a pacienților oncologici" etc.

În cele trei săptămâni, peste o mie de spoturi au fost difuzate de posturile TV. Câteva sute pe posturile de știri, câteva zeci pe Antena 1, Pro TV și Kanal D. Până acum.

Campania este încă în desfășurare. Ca o coincidență, spotul a fost difuzat inclusiv în pauza publicitară de la Digi 24, imediat după ce Vlad Voiculescu îi răspundea Gabrielei Firea, după atacurile la adresa Fundației Dăruiește Viață.

Campania "de toamnă" a Primăriei Capitalei și ASSMB, pe TV :

Post TV Nr. difuzari Realitatea TV 241 Digi 24 217 Antena 3 186 Romania TV 173 B1TV 99 Antena 1 60 Kanal D 56 Pro TV 42 TOTAL 1074

Libertatea: Primăria Capitalei, publicitate de 1,1 milioane de euro pentru ASSMB



Ziarul Libertatea a publicat astăzi un document prin care arată cheltuieli 5,2 milioane de lei (adică 1,1 milioane de euro), pentru ASSMB, până pe data de 15 noiembrie.

1,75 milioane de lei în perioada 15 august 2019 – 15 septembrie 2019.

1,75 milioane de lei în perioada 16 septembrie 2019 – 15 octombrie 2019.

1,70 milioane de lei în perioada 16 octombrie 2019 – 15 noiembrie 2019.

Totodată, Libertatea scrie că în spitalul Gomoiu, care apare într-unul din spoturi, s-ar fi descoperit o fraudă financiară. Corpul de Control al Guvernului Tudose ar fi descoperit zeci de supraevaluări, notează aceeași sursă.

Într-un exemplu, materialul arată că opt vase de toaletă au fost plătite cu 2.858 de lei bucata, în timp ce ar fi costat, de fapt, 272 de lei.

Documentul publicat azi de Libertatea







Petrişor Obae

petrisor.obaepaginademedia.ro